Barnabætur á Íslandi eru fyrst og fremst nokkurs konar fátæktarhjálp fyrir mjög tekjulágar barnafjölskyldur . Skerðingarmörk bótanna eru hins vegar lág í norrænum samanburði og fær því töluverður fjöldi lágtekjufjölskyldna skertar tekjur og þá sérstaklega einstæðir foreldrar . Auk þess fá millitekjufjölskyldur hér á landi lítinn sem engan stuðning hér á landi . Þetta kemur fram í nýrri skýrslu um íslenska barnabótakerfið sem dr. Kolbeinn Stefánsson vann fyrir BSRB og kynnt var á fundi bandalagsins í dag . Að mati skýrsluhöfundar og BSRB er orðið tímabært að endurskoða íslenska barnabótakerfið . Lítill sem enginn stuðningur við millitekjufjölskyldur Í skýrslu Kolbeins er barnabótakerfið hér á landi borið saman við kerfi hinna Norðurlandanna en samkvæmt skýrslunni íslenska barnabótakerfið mjög lágtekjumiðað sem er ólíkt barnabótakerfum hinna Norðurlandanna . Ísland er ekki eitt um að vera með tekjutengdar barnabætur því bæturnar eru einnig tekjutengdar í Danmörku . Þar í landi liggja þó skerðingarmörkin mun hærra og skerðingarhlutföllin lægri en hér á landi og fyrir vikið svipar danska barnabótakerfinu nokkuð til kerfanna í Finnlandi , Noregi og Svíþjóð sem eru ekki tekjutengd . Auglýsing Þá segir í skýrslunni að þó að barnabætur hér á landi séu háar í norrænu samhengi þá séu þær að nokkru leyti aðeins bundnar við fjölskyldur með ung börn , þegar börn ná sjö ára aldri dregur mjög úr stuðningi . Stuðningur við meðaltekjuheimili er jafnframt markvert minni á Íslandi en fyrir samskonar fjölskyldur á hinum Norðurlöndunum . Foreldrar í hjúskap með meðal atvinnutekjur og með tvö börn fá 5.505 krónur á ári ef bæði börnin eru undir sjö ára aldri en ekki neitt ef bæði börnin eru eldri en sjö ára . Á hinum Norðurlöndunum fá slíkar fjölskyldur hins vegar umtalsverðan stuðning . „ Barnabætur á Íslandi eru fyrst og fremst nokkurs konar fátæktarhjálp fyrir mjög tekjulágar barnafjölskyldur en í ljósi þess hve lágt skerðingarmörk bótanna liggja má vera ljóst að nokkur fjöldi lágtekjufjölskyldna fær skertar barnabætur . Því má segja að barnabótum sé beint þangað sem þörfin er mest en aftur á móti er ekki ljóst að þær mæti þörfum allra lágtekjufjölskyldna sem þurfa á stuðningi að halda , “ segir í skýrslunni . Í skýrslunni er einnig farið yfir þróun kerfisins hér á landi og þar kemur fram að hámarksupphæðir og skerðingarmörk barnabóta hafi hækkað á undanförnum árum en hafi þó ekki enn náð raunvirði hámarksupphæð barnabóta fyrir 2007 . Aftur á móti hafi skerðingarhlutföll barnabóta einnig hækkað og árið 2019 var þrepaskipt tekjutenging barnabóta innleidd . Enn fremur segir í skýrslunni að fyrirhuguð hækkun ríkisstjórnarinnar á skerðingarmörkum barnabóta á næsti ári , í kjölfar undirritunlífskjarasamninganna , muni skila mjög hóflegum hækkunum barnabóta og geri lítið sem ekkert fyrir allra tekjulægstu fjölskyldurnar . Þá gefi hækkun skerðingarmarka minni hækkun til einstæðra foreldra en til foreldra í hjúskap , en fyrrnefndi hópurinn býr við mjög auknar líkur á fátækt og fjárhagsþrengingum . „ Þegar horft er til þeirra kjarasamninga sem voru undirritaðir á árinu 2019 verður að teljast líklegt að þekja kerfisins verði minni árið 2020 en hún var 2019 , það er að færri muni fá barnabætur , “ segir í skýrslunni . Þá er ýmislegt í núverandi barnabótakerfinu sem orkar tvímælis að mati skýrsluhöfundar . Upphæðir hámarksbóta séu til dæmis hærri fyrir fyrsta barn einstæða foreldra en foreldra í hjúskap en aftur móti virðist gengið út frá því að börn umfram það fyrsta séu ódýrari í rekstri fyrir einstæða foreldra en foreldra í hjúskap . Kolbeinn segir jafnframt að kerfið sé óþarflega flókið og erfitt sé að greina heildstæða hugsun á bak við það . Hann telur því að tímabært að taka íslenska barnabótakerfið til gagngerrar endurskoðunar . Slík endurskoðun þyrfti þá að taka tillit til þess hvernig fjölskyldan hefur breyst í íslensku samfélagi , til dæmis vegna sameiginlegrar forsjár barna og skiptrar búsetu skilnaðarbarna . Þá sé jafnframt tilefni til að kanna hvort þurfi að auka þekju kerfisins með því að draga úr lágtekjumiðun . „ Með skýrum markmiðum er hægt að móta kerfi sem styður við þau markmið fremur en kerfi sem lítur út eins og bútasaumur , upp fullt af mótsögnum og einkennum sem orka tvímælis , “ segir Kolbeinn að lokum í skýrslunni . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .